DA Den Europæiske Unions Tidende CE 84/560

(2004/C 84 E/0638)

SKRIFTLIG FORESPØRGSEL E-0271/04

af Brice Hortefeux (PPE-DE) til Kommissionen

(5. februar 2004)

Om: Forfalskning af euromønter og -sedler

Ifølge Kontoret for Bekæmpelse af Svig er antallet af falske euromønter inddraget i 2003 tidoblet i forhold til året før og er således oppe på 26 191 mønter. Desuden konstateredes i 2003 en forbedring i kvaliteten af de falske mønter.

Den Europæiske Centralbank meddelte, at 551 287 eurosedler blev opsnappet i 2003.

Det må konstateres, at disse beløb forbliver marginale i forhold til de 49 milliarder mønter og 9 milliarder sedler, der er i omløb. Det stigende antal forfalskninger og den konstante forbedring af teknikken, som følger med, vækker dog en vis bekymring hos de europæiske forbrugere.

Overvejer Kommissionen mere effektive foranstaltninger for at bekæmpe denne plage?

Svar afgivet på Kommissionens vegne af Michaele Schreyer

(12. marts 2004)

Beskyttelse af euromønter og -sedler mod forfalskning varetages af de kompetente nationale myndigheder, Den Europæiske Centralbank (ECB), Europol og Kommission. De europæiske institutioners og organers opgaver og beføjelser supplerer hinanden.

Fællesskabs- og EU-lovgivning for at beskytte euromønter og -sedler mod forfalskning omfatter:

— lovgivning om fastlæggelse af de foranstaltninger, der er nødvendige for at beskytte euroen mod falskmøntneri (1)

— lovgivning om styrkelse af beskyttelsen mod falskmøntneri, ved hjælp af strafferetlige og andre sanktioner, i forbindelse med indførelsen af euroen (2), og

— lovgivning om et handlingsprogram for udveksling, bistand og uddannelse (Pericles-programmet) med henblik på beskyttelse af euroen (3).

Disse mekanismer garanterer en stærk beskyttelse af euromønter og -sedler mod falskmøntneri, øger samarbejde på tværs af grænserne og støtter uddannelse på nationalt, europæisk og internationalt plan.

I samarbejde med medlemsstaterne og ECB fortsætter Kommissionen desuden bestræbelserne for at sikre en korrekt gennemførelse af forordning (EF) nr. 1338/2001, særlig artikel 6 vedrørende kreditinstitutternes forpligtelser.

Kommissionen har også afsat midler til gennemførelsen af EU-reglerne om beskyttelsen af euroen i de nye medlemsstater.

Oprettelsen af fælles efterforskningshold mellem medlemsstaterne, med deltagelse af Europol, bidrager til at fremme de håndhævende myndigheders arbejde.

Endelig udbygges kommunikationen af Den Europæiske Centralbank og Kommissionen med henblik på at beskytte euroen.

Kommissionen vil fortsat tage alle de fornødne initiativer for at øge beskyttelsen af euromønter og -sedler mod falskmøntneri og bedrageri.

(1) Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri, EFT L 181 af 4.7.2001.. Rådets afgørelse af 29. april 1999 om udvidelse af Europols mandat til at omfatte bekæmpelse af falskmøntneri og forfalskning af betalingsmidler, EFT C 149 af 28.5.1999.

(2) Rådets afgørelse af 29. maj 2000 om styrkelse af beskyttelsen mod falskmøntneri ved hjælp af strafferetlige og andre sanktioner i forbindelse med indførelsen af euroen, EFT L 140 af 14.6.2000.

(3) Rådets afgørelse af 17. december 2001 om et handlingsprogram for udveksling, bistand og uddannelse med henblik på beskyttelse af euroen mod falskmøntneri, EFT L 339 af 21.12.2001.